Voldsom video viser, hvordan politiet blev bombarderet med kasteskyts, da det 17. juni 2016 ryddede Pusher Street. Gerningsmænd efterlyses med foto.

Københavns Politi offentliggør nu en video, der viser, hvordan betjente blev overdænget med kasteskyts, da de fjernede 37 hash-boder i Pusher Street på Christiania 17. juni 2016.

Politiet offentliggør samtidig billeder af 16 af personer, der menes at have været med til at angribe ordensmagten med kasteskyts den dag.

Det sker i et forsøg på at identificere de mange gerningsmænd, som politiet endnu ikke kender identiteten på.

I en pressemeddelelse fra Københavns Politi lyder det således fra politikommissær Steffen Thaaning Steffensen:

- Det er komplet uacceptabelt at angribe og såre politibetjente, der er i færd med at passe arbejdet med at komme det voldelige og organiserede hashmarked i København til livs, siger politikommissær Steffen Thaaning Steffensen.

Københavns Politi søger offentlighedens hjælp til at sætte navn på de efterlyste personer. Du kan også se billederne hos politiet samlet her.

Efterlyste 16 personer Foto: Københavns Politi

Efterlyste 16 personer Foto: Københavns Politi

Efterlyste 16 personer Foto: Københavns Politi

Efterlyste 16 personer Foto: Københavns Politi

På den offentliggjorde video ses adskillige personer samle brosten op og kaste dem mod politiet.

Udover brosten blev der ifølge Steffen Thaaning Steffensen kastet med ølflasker, spiritusflasker, lægter, metalrør, sten, cykelkæder, røgbomber og en folde-ud-skammel. Der blev også affyret fyrværkeri mod politiet i form af romerlys, fremgår det af pressemeddelelsen.

13 personer er allerede sigtet i sagen - 12 af disse varetægtsfængslet. Den sidste har politiet undladt at fremstille i grundlovsforhør på grund af sygdom.

- Men vi vil også gerne have fat i disse 16. Vores håb er naturligvis, at vi sammen med anklagemyndigheden kan overbevise retten om, at der skal sanktioneres hårdt overfor denne type angreb på tjenestemænd i funktion. Det vil forhåbentligt have en præventiv effekt, så vi næste gang, vi bliver bedt om at passe vores arbejde på Christiania, kan gøre det uden at frygte for vores helbred, siger politikommissæren.

Ifølge Steffen Thaaning Steffensen har angrebet på betjentene betydet, at en kollega har været sygemeldt i en måned.

- Det er afgørende for os at få fanget disse folk. Adskillige politifolk blev ramt af brosten, hvoraf flere blev hårdt ramt. En har efterfølgende været sygemeldt i en måned, men er heldigvis kommet tilbage på job igen, siger politikommissær Steffen Thaaning Steffensen i pressemeddelelsen.

Fredag offentliggjorde politiet på Twitter, at syv ud af de 16 nu er anholdt.